REPUBLIKA SRBIJA

NARODNA SKUPŠTINA

Odbor za kulturu i informisanje

16 Broj: 06-2/194-15

17. maj 2015. godine

B e o g r a d

Z A P I S N I K

24. SEDNICE ODBORA ZA KULTURU I INFORMISANjE

NARODNE SKUPŠTINE REPUBLIKE SRBIJE,

ODRŽANE 11. MAJA 2015. GODINE

 Sednica je počela u 14,00 časova.

 Sednicom je predsedavala Vesna Marjanović, predsednica Odbora.

 Sednici su prisustvovali: Milena Turk, Milorad Cvetanović, Vladimir Đukanović, Nebojša Tatomir, Dušica Stojković, Sanja Nikolić, Branka Karavidić, Ljiljana Nestorović i Aleksandar Jugović, članovi Odbora.

Sednici su prisustvovali: Mirko Krlić i Aida Ćorović, zamenici članova Odbora.

 Sednici nisu prisustvovali članovi Odbora: Milan Stevanović, Saša Mirković, Nenad Milosavljević, Srđan Dragojević i Mira Petrović, niti njihovi zamenici.

 Pored članova Odbora sednici je prisustvovao i narodni poslanik Vladimir Pavićević.

 Sednici su prisustvovali Ivan Tasovac, ministar kulture i informisanja, Aleksandra Fulgosi, pomoćnik ministra kulture i informisanja i Igor Jovičić, sekretar Ministarstva kulture i informisanja, Ivan Bošnjak, državni sekretar Ministarstva državne uprave i lokalne samouprave i Edita Todorović iz Ministarstva državne uprave i lokalne samouprave, Vladan Vukosavljević, sekretar za kulturu grada Beograda, Ljubomir Šubara, direktor Agencije za privatizaciju, Radoslav Zelenović, direktor Jugoslovenske kinoteke, Vojislav Brajović, predsednik Udruženja dramskih umetnika Srbije, Aleksandar Milosavljević, upravnik Srpskog narodnog pozorišta, Zoran Stamatović, direktor Narodnog pozorišta Užice, Tamara Vučković Manojlović, direktor Jugoslovenskog dramskog pozorišta, Slobodan Ćustić, direktor Beogradskog dramskog pozorišta, Milorad Mandić, direktor Pozorišta Boško Buha, Samur Ranković, direktor Sektora stručnih i opštih poslova Narodnog pozorišta u Beogradu, Maša Mihajlović, operativni direktor Pozorišta Atelje 212.

 **Vladimir Đukanović** je pre prelaska na utvrđivanje Dnevnog reda, stavio primedbu na formulaciju druge tačke predloženog Dnevnog reda, iznevši mišljenje da obaveštenja treba davati pod tačkom razno, a ne da se o njima raspravlja pod posebnim tačkama.

Izneo je stav da u delokrug rada Odbora za kulturu i informisanje ne spada rasprava o finansijskim davanjima pozorištima.

 Napomenuo je da je bilo potrebno unapred upoznati članove Odbora sa spiskom gostiju koje je predsednica Odbora planirala da pozove, kako bi mogli da se adekvatno pripreme za sednicu.

 Predsednica Odbora je stavila na glasanje, a članovi Odbora su **jednoglasno** usvojili sledeći:

D n e v n i r e d:

1. Razmatranje Informacije o radu Ministarstva kulture i informisanja za period januar-mart 2015. godine;
2. Obaveštenje o Zaključcima sa sastanka upravnika pozorišta u Srbiji u vezi sa primenom Zakona o budžetskom sistemu;
3. Obaveštenje Ministarstva kulture i informisanja i Ministarstva privrede o aktivnostima sprovedenim u procesu prodaje Avala filma;
4. Razno.

Pre prelaska na rad po utvrđenim tačkama Dnevnog reda, otvorena je rasprava u vezi sa primenom Poslovnika Narodne skupštine na sednicama Odbora za kulturu i informisanje u kojoj su učestvovali Vesna Marjanović, Vladimir Đukanović i Milorad Cvetanović.

**Vladimir Đukanović i Milorad Cvetanović** su izrazili stav da bi zbog kvalitetnijeg rada na sednicama Odbora, predsednica trebalo da se unapred konsultuje sa članovima Odbora iz vladajuće koalicije, kako bi se izbegle situacije do kojih bi moglo da dođe, a koje bi se odrazile na neizglasavanje Dnevnog reda, zbog neinformisanosti članova Odbora o pozvanim gostima, kao i zbog nedovoljne pripremljenosti, usled manjka informacija.

Takođe, istaknuto je da svi članovi Odbora rade u interesu građana Srbije i sa ciljem unapređenja kulture i informisanja u Republici Srbiji.

**Vesna Marjanović** je istakla da se u potpunosti pridržava Poslovnika Narodne skupštine i naglasila da nijedan član Poslovnika ne propisuje da je predsednik Odbora dužan da se konsultuje sa ostalim članovima Odbora u pripremi sednice.

Konstatovala je da je Druga tačka Dnevnog reda u okvirima delokruga rada Odbora i podsetila da je i ranije bilo sličnih diskusije u vezi sa razmatranjem Predloga zakona o izmenama i dopunama Zakona o budžetskom sistemu.

**PRVA TAČKA**:Razmatranje Informacije o radu Ministarstva kulture i informisanja za period januar-mart 2015. godine.

 **Vesna Marjanović** je podsetila članove Odbora da je Informacija o radu Ministarstva kulture i informisanja za period januar-mart 2015. godine – dostavljena uz materijal za sednicu i reč dala Ivanu Tasovcu, ministru kulture i informisanja.

 **Ivan Tasovac** je istakao da, s obzirom da su svi članovi Odbora već upoznati sa Informacijom, nema potrebe da daje detaljnije uvodne informacije, već da poziva članove Odbora da mu postave konkretna pitanja u vezi sa radom Ministarstva .

Predsedavajuća je otvorila raspravu u vezi sa ovom tačkom Dnevnog reda u kojoj su učestvovali: Vesna Marjanović, Vladimir Đukanović, Milorad Cvetanović, Nebojša Tatomir, Vladimir Pavićević i Ivan Tasovac.

**Vesna Marjanović** je postavila sledeća pitanja:

-Koliko je novca uloženo u obnovu manastira Hilandar za poslednjih deset godina i dokle se sa obnovom stiglo?

-Da li je uobičajeno da se prilikom obnove muzeja prvo radi fasada, a onda ostala rekonstrukcija, kao i kako se može znati koliko će rekonstrukcija trajati, ako se zna da još uvek nije urađen projekat obnove Narodnog muzeja u Beogradu, a da za obnovu Muzeja savremene umetnosti u Beogradu još uvek nije izabran izvođač?

-Zašto se u Informaciji o radu Ministarstva ne spominje Nacrt izmena i dopuna Zakona o kulturi i da li se od ovog zakona odustalo?

-Zašto u Informaciji o radu Ministarstva nema Izveštaja o javnim raspravama, održanim u vezi sa Nacrtom zakona o izmenama i dopunama Zakona o kulturi?

-Zašto rad na izmenama i dopunama Zakona o bibliotečko-informacionoj delatnosti ima prioritet u odnosu na neke ranije donete zakone, poput Zakona o kulturnim dobrima i Zakona o pozorištu?

-Šta se dešava sa Predlogom uredbe o stimulisanju stranih producenata?

-Šta se dešava sa izborom direktora pozorišta, s obzirom da je veliki broj direktora pozorišta u v.d. statusu?

-Zašto konkursi za finansiranje i sufinansiranje kulturnih programa i projekata nisu sprovedeni po postojećem Zakonu o kulturi, u smislu poštovanja rokova?

**Vladimir Pavićević** je postavio sledeća pitanje u vezi sa Informacijom o radu Ministarstva kulture i informisanja za period januar-mart 2015. godine:

-Kako Ministar objašnjava situaciju u kojoj Ministarstvo govori o reformskim medijskim zakonima, a istovremeno se sužavaju medijske slobode?

-Šta je Ministarstvo učinilo da zaštiti kulturna dobra u procesu privatizacije “Avala filma”?

Istakao je da je u periodu januar-mart 2015. godine ključna reč za razumevanje rada Ministarstva bila reč cenzura, koja je propraćena brutalizacijom društva.

Podsetio je sve prisutne na slučaj novinarke Danice Vučinić, naglasivši da je to jedan od poslednjih primera snaženja cenzure u Srbiji.

**Vladimir Đukanović** je postavio pitanje u vezi sa Informacijom o radu Ministarstva kulture i informisanja za period januar-mart 2015. godine:

-Da li je Ministarstvo ikada razmatralo pisanje pojedinih medija koji su pod

pokroviteljstvom Nezavisnog udruženja novinara Srbije, a koji imaju čitave novinske brojeve posvećene predsedniku Vlade Republike Srbije u negativnoj konotaciji?

 Dodao je da je neophodno znati vlasničku strukturu medija u Srbiji kako bi se izbegli slučajevi tabloidnog pisanja.

**Ivan Tasovac** je istakao da je Ministarstvo odgovorilo na sva poslanička pitanja koja su bila upućena Ministarstvu kulture i informisanja.

Ministar je dao sledeće odgovore na pitanja koja su postavili članovi Odbora i prisutni narodni poslanici:

-Rad na izmenama i dopunama Zakona o kulturi je završen, a konačna verzija Nacrta ovog zakona nalazi na sajtu Ministarstva, te da će u roku od nekoliko dana Nacrt biti upućen i ostalim ministarstvima na usaglašavanje;

-Ministarstvo nije bilo u mogućnosti da raspiše konkurse za finansiranje i sufinansiranje kulturnih programa i projekata dok se nije usvojio Budžet, jer se pre toga nije moglo znati sa kojim će finansijskim sredstvima moći da raspolaže;

-Upoznao je članove Odbora sa napretkom u vezi sa normativnim poslovima u Ministarstvu i naglasio je da je u toku formiranje radnih grupa za izradu novog Zakona o kulturnim dobrima;

-Planirana obnova muzeja u Srbiji odvija se u fazama, a radovi se obavljaju prema planovima i u okviru unapred utvrđenih rokova;

-Do juna 2015. godine će biti formirana komisija, koja će na licu mesta utvrditi sve pojedinosti u vezi sa obnovom manastira Hilandar;

-Ministarstvo je uvek reagovalo na pisanja pojedinih štampanih medija, u slučajevima kada je prekršen Zakon o informisanju, a da ovlašćenja u vezi sa kontrolom sadržaja elektronskih medija ima Regulatorno telo za elektronske medije.

Svoje izlaganje je završio negirajući iskaze pojedinih poslanika da postoji cenzura u Srbiji.

**Vesna Marjanović** je podsetila da je na prethodnim sednicama Odbora bilo diskusije na temu održavanja javnog slušanja u vezi sa primenom medijskih zakona i da je tada konstatovano da je prerano za održavanje takvog javnog slušanja.

Rekla je da se uskoro navršava godinu dana od donošenja novih medijskih zakona i da je potrebna ozbiljnija diskusija u vezi sa njihovom primenom.

**Milorad Cvetanović** je podsetio da je Odbor za kulturu i informisanje 23. novembra 2014. godine održao sednicu na temu cenzure i da je zaključeno da cenzure u Srbije nema.

Zamolio je poslanike da ne koriste sednicu Odbora za ličnu promociju.

**Nebojša Tatomir** je konstatovao da su uvek postojali mediji bliži vlasti i mediji bliži opoziciji, a da je jedina razlika u odnosu na prethodni period to što opozicija danas nema adekvatan program i što je primorana da se služi terminom cenzure za sticanje naklonosti birača.

Predsedavajuća je zaključila raspravu u vezi sa ovom tačkom Dnevnog reda i stavila na glasanje Informaciju o radu Ministarstva kulture i informisanja za period januar-mart 2015. godine.

Odbor je sa 8 glasova za, 2 glasa protiv i 1 uzdržanim glasom, **usvojio** Informaciju o radu Ministarstva kulture i informisanja za period januar-mart 2015. godine.

**DRUGA TAČKA:** Obaveštenje o Zaključcima sa sastanka upravnika pozorišta u Srbiji u vezi sa primenom Zakona o budžetskom sistemu.

**Vesna Marjanović** je u uvodnim napomenama citirala član 70. Poslovnika Narodne skupštine.

Naglasila je da je jedan od glavnih razloga za stavljanje ove teme na dnevni red sednice Odbora za kulturu i informisanje taj što je Zakon o izmenama i dopunama Zakona o budžetskom sistemu doneo brojne teškoće u normalnom funkcionisanju ustanova kulture.

Podsetila je da su problemi prouzrokovani primenom ovog Zakona mogli biti izbegnuti usvajanjem amandmana na sednici Odbora za kulturu i informisanje održanoj 12. decembra 2013. godine.

Istakla je da je iz ovih razloga odlučila da na Dnevni red, kao posebnu tačku stavi inicijativu kulturnih radnika i direktora pozorišta, kojom je predviđeno izuzimanje ustanove kulture iz pune primene Zakona o budžetskom sistemu.

**Vladimir Đukanović** je naveo da nije bio upoznat da će na današnjoj sednici prisustvovati gosti, kao i da smatra da ukoliko bi se pridržavali Poslovnika, pojedini gosti ne bi smeli da govore na današnjoj sednici.

Zamolio je sve goste da se slobodno jave za reč i rekao da će članovi Odbora imati razumevanja i da će saslušati sve njihove zahteve.

Predsedavajuća je otvorila raspravu u vezi sa ovom tačkom Dnevnog reda u kojoj su učestvovali: Vesna Marjanović, Vladimir Đukanović, Aida Ćorović, Milorad Cvetanović, Aleksandar Jugović, Ivan Tasovac, Ivan Bošnjak, Vladan Vukosavljević, Vojislav Brajović, Aleksandar Milosavljević, Tamara Vučković Manojlović i Zoran Stamatović.

**Ivan Tasovac** je istakao da se problem u vezi sa primenom Zakona o budžetskom sistemu ne odnosi samo na pozorišta, već na skoro sve ustanove kulture.

Naveo je da je Ministarstvo kulture i informisanje svesno problema i da je u redovnoj komunikaciji sa Ministarstvom državne uprave i lokalne samouprave pri izradi Nacrta zakona o maksimalnom broju zaposlenih u javnom sektoru, kao i da će se svi postignuti rezultati sagledati u javnoj raspravi koja će biti otvorena u vezi sa ovim nacrtom zakona.

Posebno je ukazao na odgovornost koju treba da imaju svi nivoi vlasti, jer rešenje problema zahteva i veću uključenost lokalnih samouprava.

Istakao je da je Ministarstvo kulture i informisanje posebno uključeno u podsticanje savremenog stvaralaštva, što se najbolje ispoljava kroz program sufinansiranja.

Naglasio je da direktori pozorišta pri rešavanju problema u funkcionisanju pozorišta, treba da se obrate svojim osnivačima, lokalnim samoupravama ili Republici Srbiji.

Naveo je da se sa sličnim problemima susreću i druge ustanove kulture, poput muzeja i arhiva.

Rekao je da je Ministarstvo reformski orjentisano, ali da je suočeno sa ogromnim poslom koji je posledica prevaziđenih zakonskih rešenja, napomenuvši da će Zakon o pozorištu biti napisan tek nakon što Zakon o kulturi bude usvojen u Narodnoj skupštini.

**Ivan Bošnjak** je ponovio da je u izradi Nacrt zakona o maksimalnom broju zaposlenih u javnom sektoru, kao i da će taj Zakon obuhvatiti sve nivoe vlasti u Republici Srbiji.

Rekao je da će Ministarstvo državne uprave i lokalne samouprave u novom zakonskom rešenju uvažiti sve specifičnosti u vezi sa ustanovama kulture čime će biti omogućeno da se one nađu u povlašćenom položaju pri zapošljavanju novih kadrova.

Naveo je da je plan Ministarstva da Nacrt zakona bude gotov u narednih nekoliko nedelja, a da sam Zakon o maksimalnom broju zaposlenih u javnom sektoru bude usvojen u Narodnoj skupštini u prvoj polovini 2016. godine.

**Vojislav Brajović** se zahvalio na pozivu i zamolio članove Odbora da saslušaju sa kakvim se sve problemima direktori pozorišta susreću.

Istakao je da je Udruženje dramskih umetnika Srbije, čiji je on predsednik, prepoznalo problem koji je Zakona o budžetskom sistemu izazvao i konstatovao je da se ovim Zakonom ograničava umetničko stvaralaštvo u Srbiji.

Posebno je ukazao na značaj pozorišta u jačanju kulturnog identiteta jednog naroda, naglasivši da su i druge zemlje regiona, poput Slovenije, stale u odbranu ovog vida umetnosti.

Upoznao je članove Odbora sa informacijom da pojedina pozorišta, poput Pozorištanca Puž, mogu dodatno da angažuju manje od jednog zaposlenog.

Obavestio je sve prisutne da je dobio i potvrdu iz Ministarstva državne uprave i lokalne samouprave, da će novi Zakon o maksimalnom broju zaposlenih u javnom sektoru uvažiti sve specifičnosti u pogledu dodatnog radnog angažovanja u ustanovama kulture.

**Vladimir Đukanović** se složio sa Vojislavom Brajovićem da je trenutna situacija u pozorištima loša, ali je istakao da je to posledica nenamenskog trošenja novca prošlih vlada.

Izrazio je nadu da će sa poboljšanjem stanja u budžetu biti moguće obezbediti i dodatna sredstva za kulturu, ali je konstatovao da Narodna skupština nije adekvatna institucija za ovu inicijativu, već da je trebalo da se direktori pozorišta obrate Ministarstvu finansija.

**Vesna Marjanović** je naglasila da ova tačka Dnevnog reda nije direktno povezana sa dodatnim izdvajanjima za pozorišta iz Budžeta, već sa rešavanjem sistemskih problema nastalih donošenjem Zakona o budžetskom sistemu.

Postavila je pitanje Ivanu Bošnjaku, kako će se Zakon o maksimalnom broju zaposlenih u javnom sektoru uskladiti sa Zakonom o budžetskom sistemu.

 **Ivan Bošnjak** je odgovorio da je plan Ministarstva državne uprave i lokalne samouprave da se donošenjem Zakona o maksimalnom broju zaposlenih u javnom sektoru stavi van snage Uredba o zabrani zapošljavanja, kao i Uredba o postupku za pribavljanje saglasnosti za novo zapošljavanje i dodatno radno angažovanje kod korisnika javnih sredstava.

 **Aleksandar Milosavljević** se zahvalio na pozivu i upoznao prisutne sa problemima sa kojim se Srpsko narodno pozorište u Novom Sadu svakodnevno susreće.

Istakao je da je normalno funkcionisanja pozorišta gotovo nemoguće sa postojećim zakonima i da su iz tih razloga direktori prinuđeni da donose odluke suprotne zakonu.

Naglasio je da je jedan od bitnijih problema nedostatak materijalnih sredstava, ali je konstatovao da je najveći problem neusklađenost zakona i odustvo sistema u oblasti kulture.

 Posebno je ukazao na značaj koji ima pozorišna umetnost, s obzirom da pozorište predstavlja savremeno stvaralaštvo i da će mnogi pozoršni komadi koji danas nastaju, u budućnosti postati deo kulturne baštine.

 Rekao je da baletski repertoar Srpskog narodnog pozorišta nosi 15 mladih ljudi, koji nisu zaposleni u pozorištu i kojima pozorište, na osnovu postojećih zakona, ne sme da isplati honrar iz njihovih sopstvenih prihoda.

 Konstatovao je da se pozorišta sa svojih 3500-3700 zapolenih, susreću sa konstantnim smanjenjem prihoda.

 Zamolio je članove Odbora da iskoriste svoj autoritet i da zaštite pozorišta i savremeno stvaralaštvo, kako bi se izbegla katastrofalna situacija u kulturi koja se dogodila u nekim državama regiona nakon ulaska u Evropsku uniju.

 **Tamara Vučković Manojlović** je istakla da svi imaju isti cilj, a to je očuvanje kulture i institucija kulture u Srbiji.

 Rekla je da postojeći zakoni onemogućavaju normalno funkcionisanje pozorišta, napomenuvši da bi pojedina pozorišta sa punom primenom tih zakona bila primorana da najveći broj predstava skinu sa svojih repertoara.

 Navela je neke od zakona koji prouzrukuju probleme u pozorištima i napomenula da direktori pozorišta imaju želju da te probleme rešavaju u saradnji sa nadležnim ministarstvima.

 Predložila je formiranje zajedničkog tela koje bi činili predstavnici pozorišta i Ministarstva kulture i informisanja i istakla da bi Ministarstvo kulture trebalo da u većoj meri sarađuje sa gradom Beogradom prilikom izrade predloga zakona u ovoj oblasti.

 **Vojislav Brajović** se složio da pozorišta nisu jedine ustanove kulture koje se suočavaju sa otežanim radom zbog postojećih zakonskih rešenja i pozvao je predstavnike drugih ustanova kulture da se priključe ovoj inicijativi.

 Ukazao je na neke od probleme sa kojim se samostalni umetnici susreću zbog neredovne uplate doprinosa od strane lokalnih samouprava, naglasivši da se više puta obraćao Ministarstvu državne uprave i lokalne samouprave sa pitanjem ko je nadležan za rešenje ovog problema.

 **Aida Ćorović** je istakla važnost kulture u funkcionisanju jedne zemlje, posebno naglasivši da mere štednje ne smeju da se odnose na kulturu.

 Ukazala je na odsustvo sistema u oblasti kulture, rekavši da će doći do dekadencije društva ukoliko se ova praksa nastavi i u budućnosti.

Navela je da je potrebno uspostaviti društveni konsenzus po pitanju očuvanja kulture, napomenuvši da bi formiranje zajedničkog radnog tela sastavljenog od predstavnika ustanova kulture i nadležnih ministarstava bio dobar početak.

Konstatovala je da su kultura i obrazovanje ključni za oporavak svake države i da je ulaganje u ove oblasti od izuzetne važnosti za ukupni razvoj.

**Milorad Cvetanović** je istakao da su prethodne vlasti imale dovoljno vremena da brojna pitanja u Srbiji reše i da on ne može da razume zašto se očekuje od Srpske napredne stranke da sve nagomilane probleme odmah reši.

Postavio je pitanje Vojisalvu Brajoviću da li je njegovo zalaganje za privatizaciju ustanova kulture bilo samo deklarativno, ili se zaista zalagao za to.

**Vojisalav Brajović** je naglasio da je pitanje konstruktivno i odgovorio je da se zaista zalagao za privatizaciju pojedinih ustanova kulture, ali pod striktno definisanim uslovima i bez mogućnosti da te ustanove promene namenu.

Obrazlažući svoj odgovor, napomenuo je da je prethodni Nacrt zakona o kulturi bio dobro pripreljen, kao i da je sadržao mnoge korisne odredbe, ali da je veliki broj tih odredaba u novom Nacrtu izbačen i promenjen.

**Vladimir Đukanović** je izrazio svoje negodovanje zbog odsustva dijaloga, koje je, prema njegovom mišljenju, prisutno prilikom zakazivanja sednica Odbora i istakao da je za sadašnje loše stanje kulture u Srbiji odgovorna prethodna vlast.

**Vesna Marjanović** je naglasila da je ova sednica Odbora zakazana u skladu sa Poslovnikom i drugim propisima, napomenuvši da u Narodnoj skupštini ne postoji praksa dogovaranja predsednika Odbora sa predstavnicima najveće poslaničke grupe oko planiranja sednica.

Istakla je da na sednicama odbora važe ista pravila kao i na plenarnim sednicama i zamolila je članove Odbora da se vrate na raspravu u vezi sa ovom tačkom Dnevnog reda.

**Aida Ćorović** je napomenula da je poslanica tek godinu dana, kao i da nije članica ni jedne političke stranke, već da dvadeset godina radi kao aktivistkinja nevladinih organizacija.

Naglasila je da ona nije kritički orjentisana samo prema aktuelnoj vlasti, već i prema prethodnim vladama.

**Ivan Tasovac** je postavio pitanje Vojislavu Brajoviću na koji zakon je mislio u svom prethodnom izlaganju.

**Vojislav Brajović** je izjavio da se njegovo izlaganje odnosilo na Nacrt zakona o kulturi koji je bio pripreman u vreme dok je on bio ministar, kao i da je taj Nacrt prošao sve javne rapsrave, ali da je nakon promeni vlasti on povučen iz procedure, a usvojen je Zakon o kulturi koji se bitno razlikuje u odnosu na prvobitni nacrt.

**Vladimir Đukanović** je replicirajući Aidi Ćorović naveo da je ona imala sasvim dovoljno vremena da se informiše o uspesima njene poslaničke grupe, a da prigovore predstavnicima trenutne izvršne vlasti treba da uputi tek nakon što spozna rezultate prethodne vlasti.

**Milorad Cvetanović** se javio za reč i ukazao na povredu člana 107. Poslovnika, a nakon obrazloženja je zatražio da se Narodna skupština u danu za glasanje izjasni o tome.

 **Vesna Marjanović** je istakla da smatra da dostojanstveno vodi sednicu Odbora, te da se gostima izvinila u lično ime, a ne u ime celog Odbora.

Zamolila je člana Odbora da svoju primedbu na povredu Poslovnika uputi Narodnoj skupštini, kako bi mogla da se u danu za glasanje izjasni o eventualnoj povredi Poslovnika.

**Vladan Vukosavljević** je izjavio da je ova sednica Odbora sazvana kako bi se ukazalo na nedostatake u postojećim zakonima i da je zajednički cilj nalaženje najboljeg mogućeg rešenja.

 Naglasio je da je Sekretarijat za kulturu grada Beograda ohrabrivao pozorišta, kao i druge ustanove kulture da podnesu ovakvu inicijativu.

 Složio se sa prethodnim izlaganjima koja su ukazivala da je grad Beograd prva adresa na koju ustanove kulture treba da se obrate, ali je naveo da grad nema mogućnosti da utiče na donošenje novih zakona i da su njegova ovlašćenja ograničena po ovom pitanju.

 Napomenuo je da će se Sekretarijat, u ime ustanova kulture grada Beograda, odazvati svakom pozivu nadležnih ministarstava i da će u ime beogradskih ustanova pokušati da pomogne u rešavanju svih postojećih problema.

 Ukazao je na manjkavosti postojećih zakonskih rešenja po pitanju dodatnog radnog angažovanja i konstatovao da se brojni propusti u zakonima mogu rešiti brzo i bez višemesečnih konsultacija.

 **Zoran Stamatović** je ukazao na neke od specifičnosti koje su prisutne u radu pozorišta i apelovao na predstavnike ministarstava, da u novim zakonskim rešenjima pozorišta budu posebno tretirana, kako bi se izbeglo da se nedostaci ispravljaju Vladinim uredbama i drugim podzakonskim aktima.

 **Vesna Marjanović** je predložila da Odbor za kulturu i informisanje usvoji Zaključak u vezi sa Drugom tačkom Dnevnog reda: „Obaveštenje o Zaključcima sa sastanka upravnika pozorišta u Srbiji u vezi sa primenom Zakona o budžetskom sistemu” koji glasi:

-Odbor za kulturu i informisanje podržava rad i aktivnosti Ministarstva kulture i informisanja i Ministarstva državne uprave i lokalne samouprave, da se u što skorijem roku pripremi Nacrt zakona o određivanju maksimalnog broja zaposlenih u republičkim organima i organima lokalne samouprave, kao i izmene i dopune Zakona o budžetskom sistemu, koji bi omogućili nesmetano funkcionisanje ustanova kulture u skladu sa njihovim delatnostima i u skladu sa zakonom.

 **Aleksandar Jugović** je istakao da ima dovoljno vremena za donošenje zaključka, kao i da ne vidi razlog zašto bi Odbor na današnjoj sednici usvajao zaključak koji možda i ne bi bili u skladu sa dogovorom Ministarstva kulture i informisanja i Ministarstva državne uprave i lokalne samouprave.

 Predložio je da se donošenje zaključka odloži do predstavljanja Nacrta zakona o određivanju maksimalnog broja zaposlenih u republičkim organima i organima lokalne samouprave i izmena i dopuna Zakona o budžetskom sistemu, kao i da se na današnjoj sednici ne glasa za ovaj predlog zaključka.

 **Vesna Marjanović** je naglasila da njen Predlog zaključka ne obavezuje ministarstva da u skladu sa njim i postupaju i da želi da iskoristi svoje poslaničko pravo da se o njenom Predlogu zaključka glasa na ovoj sednici, te je predlog stavila na glasanje.

 **Za** Predlog zaključka u vezi sa Drugom tačkom Dnevnog reda: „Obaveštenje o Zaključcima sa sastanka upravnika pozorišta u Srbiji u vezi sa primenom Zakona o budžetskom sistemu” **glasalo je 2 člana**, dok **10 članova nije glasalo**, te Odbor za kulturu i informisanje **nije usvojio** navedeni predlog zaključka.

 Predsedavajuća je zaključila raspravu u vezi sa ovom tačkom Dnevnog reda.

**TREĆA TAČKA:** Obaveštenje Ministarstva kulture i informisanja i Ministarstva privrede o aktivnostima sprovedenim u procesu prodaje Avala filma.

 **Vesna Marjanović** je u uvodnim napomenama istakla da je javnost upoznata sa ovom temom i da smatra da je Ministarstvo kulture i informisanja dužno da podnese izveštaj Odboru, sa informacijama o preduzetim aktivnostima u ovom procesu.

 Podsetila je na 23. sednicu Odbora, na kojoj su članovi Odbora pokušali da nađu rešenje za privatizaciju “Avala filma” i ukazala na neke od ključnih informacija u vezi sa tokom ove privatizacije.

 Napomenula je da se filmska građa nalazi u arhivu Jugoslovenske kinoteke, ali je postavila pitanje zašto država plaća njenu zaštitu i čuvanje, ako će kupac “Avala filma” ubirati plodove korišćenja te filmske građe.

 Predsedavajuća je otvorila raspravu u vezi sa ovom tačkom Dnevnog reda u kojoj su učestvovali: Vesna Marjanović, Aleksandar Jugović, Milorad Cvetanović, Ivan Tasovac, Ljubomir Šubara i Radoslav Zelenović.

 **Ljubomir Šubara** je upoznao članove Odbora sa tokom privatizacije “Avala filma”, naglasivši da se Agencija za privatizaciju u potpunosti pridržavala zakona.

 Istakao je da smatra da je u ekonomskom smislu, ovom prodajom postignut odličan posao za Republiku Srbiju, napomenuvši je da je u poslednjih jedanaest godina “Avala film” zaradio samo četiri miliona dinara od ustupanja prava na licencu.

 Rekao je da proces privatizacije nije završen sve do konačne uplate , kao i da ovom privatizacijom nisu prodata producentska prava, a da su autorska prava neotuđiva.

 **Ivan Tasovac** je istakao da su se u javnosti pojavila brojna neprimerena saopštenja i podsetio da do ugrožavanja filmske građe nije došlo ni u prtehodno privatizovanom “Cenar filmu“, “Dunav filmu“ i “Union filmu“.

 Naveo je da je Ministarstvo po prvi put preduzelo mere vanrednog nadzora kako bi se ustanovilo šta je Jugoslovenska kinoteka bila dužna da uradi po ovom pitanju i naveo neke od preporuka koje je, s tim u vezi, Ministarstvo uputila Jugoslovenskoj kinoteci.

Rekao je da je nepostojanje centralnog registra jedan od ključnih nedostataka uočen tokom vršenja vanrednog nadzora.

 **Vesna Marjanović** je postavila pitanje ministru Tasovcu da li su se pomenute aktivnosti Ministarstva desile pre, ili nakon upoznavanja javnosti sa pokrenutim stečajem “Avala filma“.

 **Ivan Tasovac** je odgovorio da je Ministarstvo uputilo instrukcije Jugoslovenskoj kinoteci pre pokretanja stečajnog postupka, a da su se samo mere vanrednog nadzora dogodile nakon pokretanja postupka.

 Napomenuo je da se nakon uočenih nepravilnosti u Jugoslovenskoj kinoteci, sada sprovode vanredne kontrole i u drugim ustanovama koje se bave zaštitom kulturnih dobra.

 **Radoslav Zelenović** jena početku svog izlaganja istakao da je Jugoslovenska kinoteka dobila dopunska i delimična rešenja od Ministarstva, naglasivši da je Kinoteka u obavezi da u skladu sa njima i postpupi.

Rekao je da će Jugoslovenska kinoteka ispuniti sve preporuke Ministarstva, ali je naveo da smatra da je u celom stečajnom postupku koji se odnosi na “Avala film”, Jugoslovenska kinoteka neadekvatno predstavljena u javnosti.

Naveo je da je na preporuku Ministarstva, Kinoteka podnela sudu zahtev da se iz stečajne mase “Avala filma” izuzme filmski fond.

Napomenuo je da je ovaj zahtev odbačen od strane suda, uz obrazloženje da Jugoslovenska kinoteka nije stranka u sporu.

Ukazao je na potrebu da problem u vezi sa zaštitom filmske građe u postupku stečaja „Avala filma“ bude rešen na drugim nivoima i uz kordinaciju nadležnih ministarstava.

Konstatovao je da je neprihvatljiva komunikacija Jugoslovenske kinoteke i Ministarstva kulture i informisanja putem saopštenja, kao i da greške koje su napravljene u radu Kinoteke nisu učinjene namerno.

Ukazao je na veliki trud koji je uložen u poslednjih dvadeset godina u zaštiti filmskog fonda, obnovi zgrade Jugoslovenske kinoteke i digitalizaciji filmske građe.

Naglasio je da je praksa da se igrani filmovi ne štite kao kulturno dobro, jer je reč o kolektivnom delu i da se kao kulturno dobro od izuzetnog značaja štiti isključivo arhivska građa koja je od značaja za istoriju srpskog naroda.

Obavestio je članove Odbora da je Jugoslovenska kinoteka 90-ih godina zaštitila 165 dokumentarna filma i da je će uskoro predložiti da se zaštiti još 300 dokumentarnih filmova kao kulturno dobro od izuzetnog značaja.

Istakao je da je njegov predlog bio da se filmski fond do 1991. godine nacionalizuje, što su uradile sve zemlje u okruženju, a što nije učinjeno, zbog čega može nastati situacija da novi vlasnik “Avala filma” naplaćuje svako prikazivanje ovih filmova.

**Ivan Tasovac** je napomenuo da smatra da se komunikacija između Ministarstva kulture i informisanja i Jugoslovenske kinoteke nije odvijala samo putem saopštenja, već da se ta komunikacija odvijala na više nivoa, kao i da su njihove pravne službe blisko sarađivale na rešenju problema proisteklih u stečajnom postupku “Avala filma“.

Konstatovao je da filmska građa nije ugrožena, ali da je Ministarstvo bilo dužno da sprovede mere nadzora u radu Jugoslovenske kinoteke i da izađe sa saopštenjem u nameri da smiri javnost.

**Vesna Marjanović** se zahvalila Radoslavu Zelenoviću na dugogodišnjem predanom radu i posvećenosti na unapređenju značaja koji ima Jugoslovenska kinoteka i zaključila raspravu u vezi sa ovom tačkom Dnevnog reda.

**ČETVRTA TAČKA:** Razno.

**Vesna Marjanović** je otvorila raspravu u vezi sa ovom tačkom Dnevnog reda u kojoj su učestvovali: Vesna Marjanović i Aleksandar Jugović.

Predsedavanje sednicom je preuzeo zamenik predsednika Odbora Aleksandar Jugović.

**Aleksandar Jugović**, zamenik predsednika Odbora je predložio da Odbor za kulturu i informisanje usvoji Zaključak u vezi sa Drugom tačkom Dnevnog reda: „Obaveštenje o Zaključcima sa sastanka upravnika pozorišta u Srbiji u vezi sa primenom Zakona o budžetskom sistemu”, a nakon izlaganja ministra kulture i informisanja Ivana Tasovca i državnog sekretara u Ministarstvu državne uprave i lokalne samouprave Ivana Bošnjaka, koji glasi:

 -Odbor za kulturu i informisanje podržava aktivnosti Ministarstva kulture i informisanja i Ministarstva državne uprave i lokalne samouprave u vezi sa Zakonom o budžetskom sistemu, sa ciljem prevazilaženja otežavajućih efekata u funkcionisanju ustanova kulture u narednom periodu.

Odbor je sa **8 glasova za** i **1 uzdržanim** glasom **usvojio** Predlog zaključka Aleksandra Jugovića.

 Sednica je završena u 17,40 časova.

 SEKRETAR ODBORA PREDSEDNICA ODBORA

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Sanja Pecelj Vesna Marjanović